2012.gada Noteikumi Nr.

Rīgā (prot. Nr. . §)

**Jaunatnes starptautisko programmu aģentūras nolikums**

Izdoti saskaņā ar

Valsts pārvaldes iekārtas likuma

16.panta pirmo daļu

**I. Vispārīgie jautājumi**

1. Jaunatnes starptautisko programmu aģentūra (turpmāk – aģentūra) ir izglītības un zinātnes ministra pakļautībā esoša tiešās pārvaldes iestāde. Izglītības un zinātnes ministrs pakļautību īsteno ar Izglītības un zinātnes ministrijas starpniecību.

2. Aģentūras darbības mērķis ir veicināt jauniešu aktivitāti un mobilitāti, līdzdalību jaunatnes brīvprātīgā darba, neformālās izglītības un jaunatnes informācijas programmās un projektos, kā arī veicināt jauniešu neformālo izglītību saistībā ar mūžizglītību.

**II. Aģentūras funkcijas, uzdevumi un tiesības**

3. Aģentūrai ir šādas funkcijas:

3.1. nodrošināt Eiropas Savienības un citu starptautisko jaunatnes un neformālās izglītības programmu īstenošanu;

3.2. nodrošināt Eiropas Jaunatnes informācijas tīkla administrēšanu Latvijā un Eiropas Jaunatnes portāla nacionālā satura sagatavošanu;

3.3. nodrošināt nacionālā jaunatnes informācijas tīkla veidošanu un administrēšanu.

4. Lai nodrošinātu funkciju izpildi, aģentūra veic šādus uzdevumus:

4.1. informē un izglīto jauniešus un citas darbā ar jaunatni iesaistītās puses (valsts un pašvaldību institūcijas, nevalstiskās organizācijas) par jaunatnes un neformālās izglītības jomu;

4.2. informē un izglīto jauniešus un citas darbā ar jaunatni iesaistītās puses (valsts un pašvaldību institūcijas, nevalstiskās organizācijas) par iesaistīšanos Eiropas Savienības un citās starptautiskās jaunatnes un neformālās izglītības programmās;

4.3. nodrošina aģentūras kompetencē esošo Eiropas Savienības un citu starptautisko jaunatnes un neformālās izglītības programmu un projektu koordinēšanu, vadību, uzraudzību un kvalitātes kontroli;

4.4. sadarbojas ar Eiropas Savienības valstu un citu valstu institūcijām vai organizācijām, lai attīstītu jaunatnes starptautiskās programmas un projektus Latvijā;

4.5. organizē informācijas sagatavošanu par Eiropas Savienības un citu starptautisko jaunatnes un neformālās izglītības programmu un projektu attīstību un rezultātiem Latvijā;

4.6. organizē informācijas sniegšanu un konsultācijas par aģentūras kompetencē esošo Eiropas Savienības un citu starptautisko jaunatnes un neformālās izglītības programmu un projektu īstenošanu;

4.7. veicina jauniešu mobilitāti un līdzdalību sabiedrībā vietējā, reģionālā, nacionālā un starptautiskā līmenī;

4.8. veicina jauniešus un citas darbā ar jaunatni iesaistīto pušu (valsts un pašvaldību institūcijas, nevalstiskās organizācijas) starptautiskās jaunatnes un neformālās izglītības pieredzes apgūšanu;

4.9. nodrošina informācijas sagatavošanu par mobilitātes un citām iespējām darbā ar jaunatni vietējā, reģionālā, nacionālā un starptautiskā līmenī.

5. Aģentūrai ir šādas tiesības:

5.1. pieprasīt un saņemt no valsts un pašvaldības institūcijām, kā arī normatīvajos aktos noteiktajā kārtībā no fiziskām un juridiskām personām aģentūras funkciju izpildei nepieciešamo informāciju;

5.2. publicēt informatīvus materiālus un sniegt plašsaziņas līdzekļiem informāciju par aģentūras kompetencē esošiem jautājumiem;

5.3. piedalīties Izglītības un zinātnes ministrijas pasākumu, projektu un programmu koordinācijā, plānošanā, sagatavošanā un ieviešanā saistībā ar neformālo izglītību jaunatnei un personām, kas strādā ar jaunatni;

5.4. sagatavot priekšlikumus par normatīvo aktu projektiem jaunatnes un neformālās izglītības jomā un iesniegt tos Izglītības un zinātnes ministrijā;

5.5. organizēt un vadīt apmācības, seminārus un konferences;

5.6. iekasēt maksu par aģentūras sniegtajiem publiskajiem pakalpojumiem;

5.7. atbilstoši kompetencei sadarboties ar valsts un pašvaldību iestādēm, nevalstiskajām organizācijām, privātpersonām, kā arī starptautiskajām un ārvalstu institūcijām vai organizācijām;

5.8. saņemt dāvinājumus, ziedojumus un ārvalstu finansiālo palīdzību;

5.9. citas aģentūras darbību reglamentējošos normatīvajos aktos paredzētās tiesības.

**III. Aģentūras pārvalde un finansēšanas kārtība**

6. Aģentūras darbu vada aģentūras direktors. Aģentūras direktoru ieceļ amatā un atbrīvo no amata izglītības un zinātnes ministrs.

7. Aģentūras direktors veic Valsts pārvaldes iekārtas likumā noteiktās tiešās pārvaldes iestādes vadītāja funkcijas.

8. Aģentūras direktoram var būt vietnieki. Vietniekus ieceļ amatā un atbrīvo no amata, viņu kompetenci un atbildību nosaka aģentūras direktors.

9. Aģentūras finanšu līdzekļus veido:

9.1. valsts budžeta dotācijas no vispārējiem ieņēmumiem;

9.2. citi pašu ieņēmumi;

9.3. ziedojumi un dāvinājumi;

9.4. ārvalstu finanšu palīdzība.

**IV. Aģentūras darbības tiesiskuma nodrošināšana un pārskatu sniegšana**

10. Aģentūras darbinieku lēmumus un faktisko rīcību var apstrīdēt, iesniedzot attiecīgu iesniegumu aģentūras direktoram. Aģentūras direktora pieņemto lēmumu var pārsūdzēt tiesā.

11. Aģentūras direktora izdotos administratīvos aktus un faktisko rīcību (izņemot šo noteikumu 9.punktā minētos gadījumus) var apstrīdēt Izglītības un zinātnes ministrijā. Izglītības un zinātnes ministrijas lēmumu var pārsūdzēt tiesā.

12. Aģentūra sagatavo un normatīvajos aktos noteiktajā kārtībā sniedz pārskatus par aģentūras funkciju izpildi un finanšu līdzekļu izlietojumu.

**V. Noslēguma jautājumi**

 13. Aģentūra kā tiešās pārvaldes iestāde ir valsts aģentūras „Jaunatnes starptautisko programmu aģentūra” funkciju, tiesību, saistību, prasību, bilancē esošās mantas, lietvedības un arhīva pārņēmēja.

14. Atzīt par spēku zaudējušiem Ministru kabineta 2004.gada 13.jūlija noteikumus Nr.592 „Valsts aģentūras „Jaunatnes starptautisko programmu aģentūra” nolikums” (Latvijas Vēstnesis, 2004, 112.nr.).

15. Noteikumi stājas spēkā 2013.gada 1.janvārī.

Ministru prezidents V.Dombrovskis

Labklājības ministre,

izglītības un zinātnes ministra

pienākumu izpildītāja I.Viņķele

Iesniedzējs:

labklājības ministre,

izglītības un zinātnes ministra

pienākumu izpildītāja I.Viņķele

Vizē:

Valsts sekretāra vietniece –

Struktūrfondu un starptautisko

finanšu instrumentu departamenta direktore,

valsts sekretāra pienākumu izpildītāja L.Sīka

06.12.2012. 11:29

740

D.Sproģe, 67213202

daina.sproge@jaunatne.gov.lv

R.Krūmiņš, 67356255

rimants.krumins@jaunatne.gov.lv